Buxoroda zamonaviy shahar me’morchiligiga bag‘ishlangan ko‘rgazma ochildi

Buxoro muhandislik-texnologiya institutida “Shaharda yilning to‘rt fasli. Ekologik barqaror shahar uchun me’morchilik imkoniyatlari” nomli ko‘rgazma o‘tkazilmoqda. Bu haqda “Mezon” nashri xabar bermoqda.

 Foto © Mezon
Ko‘rgazmaga qo‘yilgan eksponatlar bilan toshkentliklar va poytaxt mehmonlari shu yilning aprel oyida tanishish imkoniga ega bo‘lgan edi. Joriy ko‘rgazma Versal (Fransiya)dagi Oliy milliy me’morchilik maktabi va Toshkent arxitektura-qurilish instituti o‘rtasidagi hamkorlikning uch yillik yubileyiga to‘g‘ri kelgan.
Ko‘rgazma tashkilotchisi va kuratori Pyer Lefevrning ta’kidlashicha, ko‘rgazma texnika bo‘yicha oliy o‘quv yurtlari talabalari va keng jamoatchilik e‘tiborini shaharsozlik va me’morchilikning ekologik tarkibiga tortishi zarur.
Bundan tashqari Lefevr arxitektura atrof-muhitni o‘ziga singdirishi, quriladigan binolar kam suv, elektr energiyasi sarflash bilan birga qulay hamda shinam bo‘lishi lozimligini ta’kidlab o‘tdi.
Ko‘rgazma to‘rt qismga ajratilgan bo‘lib, ularning har biri yil fasllarini o‘zida ifoda etadi. Bunday bo‘linish shaharsozlikning zamonaviy tamoyillariga yilning har bir fasliga mos nuqtai nazar bilan qarashga yordam beradi.
Ko‘rgazmada tashrif buyuruvchilar ma’morlar tomonidan taklif etilayotgan atrof-muhitni muhofaza etish shartlari bilan uyg‘unlashgan qulay yashash sharoitini yaratish uchun zamonaviy innovatsion loyihalar bilan tanishish imkoniga egadir.